Udruženje Naš most organizuje orijentalni bazar u Zenici

Udruženje “Naš most” Zenica organizuje završnicu “Može Projekta”, programa kulturne saradnje između BiH i Sultanata Oman 29. juna ove godine.

Jednodnevni bazar pod nazivom “Može Sokak” biće koncipiran kao orijentalni bazar, tzv. “souk”, na kojem će biti predstavljene slike, suveniri i ostale umjetnine nastale u okviru “Može Projekta”.

Pod sloganom „Talasamo za kulturu“, u projekat je do kraja juna ove godine uključeno više od 120 osoba treće životne dobi iz Zenice kroz besplatne kreativne radionice slikanja i izrade suvenira i ukrasnih predmeta inspirisanih kulturom Sultanata Oman. U toku projekta su organizovane i diskusije, neformalna druženja, projekcije filmova i muzički programi.

Partner na projektu je udruženje „Naša djeca“ Zenica, putem čije su community radio stanice „RadiYo Active“ emitovane radio emisije pod nazivom „Može Oman“ („Maujeh Oman“). Autorica serijala, umjetnica i kulturna radnica Tara Aldughaither, kroz „Može Oman“ bh. publici predstavila je različite aspekte tradicije Omana, od specifične omanske kulture mirisa do tradicionalne i moderne muzike.

U projekat su uključeni Klubovi žena Mjesnih zajednica Novo Radakovo, Odmut, Jalija i Blatuša i zenički slikari i slikarice i kreativci i kreativke: Zdena Šarić, Meliha Bičo Družić, Mirsad Šišić, Hilmo Kahrić Hils, Emin Skomorac, Hazim Talić, Nermin Kozlo, Senad Patković, Sabiha Bajramović, Lejla Ramić i Mirsad Rahmanović.